《闻毁》
宋代·强至

忆初向关中，触热事西走。
淋漓汗征衣，早夜犯星斗。
欢然赴所知，辛苦复何有。
主人喜宾至，相见劳杯酒。
誓将效毫发，聊以塞所厚。
遇事因辄言，何尝计从否。
平生性坦率，间或忤交友，
是非长安城，侧身避谗口。
彼奸乘其前，吾虑亦已后。
二叔诬周公，三人惑曾母。
青蝇乱黑白，视洁以为垢。
圣贤且不免，予免焉能苟。
浩歌动归欤，至此信不偶。
春风忆东南，岩花映溪柳。
南山有屋庐，酿熟唤邻叟。
何时理扁舟，旧物入吾手。
回头谢狺狺，投北汝谁受。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。